ΚΑΝΟΝΙΣΜΌΣ (ΕΕ) αριθ. 183/2011 ΤΗΣ ΕΠΙΤΡΟΠΉΣ της 22ας Φεβρουαρίου 2011 σχετικά με την τροποποίηση των παραρτημάτων IV και VI της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο) (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο) (1), και ιδίως το άρθρο 39 παράγραφος 3, Εκτιμώντας τα ακόλουθα: (1) Η οδηγία 2007/46/ΕΚ θεσπίζει ένα εναρμονισμένο πλαίσιο το οποίο περιέχει τις διοικητικές διατάξεις και τις γενικές τεχνικές απαιτήσεις για όλα τα νέα οχήματα, τα συστήματα, τα κατασκευαστικά στοιχεία και χωριστές τεχνικές μονάδες. Ειδικότερα, περιλαμβάνει έναν κατάλογο όλων των κανονιστικών πράξεων οι οποίες ορίζουν τις τεχνικές απαιτήσεις με τις οποίες πρέπει να συμμορφώνονται τα οχήματα προκειμένου να τους χορηγείται έγκριση ΕΚ τύπου. Περιλαμβάνει επίσης τα διάφορα υποδείγματα πιστοποιητικών έγκρισης τύπου. (2) Λόγω των επιπτώσεων της παγκοσμιοποίησης στον τομέα της αυτοκινητοβιομηχανίας, η ζήτηση για οχήματα τα οποία κατασκευάζονται εκτός της Ένωσης αυξάνεται σημαντικά. Τα κράτη μέλη έχουν θέσει σε εφαρμογή διοικητικές διαδικασίες και τεχνικές απαιτήσεις βάσει του εθνικού δικαίου για την έγκριση οχημάτων τα οποία εισάγονται από τρίτες χώρες. Καθώς οι διαδικασίες και οι απαιτήσεις διαφέρουν από το ένα κράτος μέλος στο άλλο, η κατάσταση αυτή προκαλεί στρέβλωση στη λειτουργία της εσωτερικής αγοράς. Επομένως, είναι αναγκαίος ο καθορισμός κατάλληλων εναρμονισμένων μέτρων. (3) Εναρμονισμένες διοικητικές και τεχνικές διατάξεις σχετικά με επιμέρους εγκρίσεις θα πρέπει να καθορίζονται σε πρώτη φάση όσον αφορά οχήματα τα οποία παράγονται σε μεγάλες σειρές σε τρίτες χώρες ή για τρίτες χώρες. (4) Το άρθρο 24 της οδηγίας 2007/46/ΕΚ επιτρέπει στα κράτη μέλη να καταργήσουν ορισμένες διατάξεις της οδηγίας αυτής ή των κανονιστικών πράξεων που παρατίθενται στο παράρτημα IV της εν λόγω οδηγίας για τους σκοπούς της έγκρισης μεμονωμένων οχημάτων. Η καλή λειτουργία της εσωτερικής αγοράς απαιτεί, ωστόσο, να εφαρμόζονται παρόμοιες τεχνικές και διοικητικές απαιτήσεις σε ολόκληρη την Ένωση. Είναι επομένως αναγκαίο να καθοριστεί, ποιες διατάξεις της νομοθεσίας της Ένωσης μπορούν να εξαιρεθούν. (5) Το άρθρο 24 επιτρέπει επίσης στα κράτη μέλη να επιβάλλουν εναλλακτικές απαιτήσεις στην ευρωπαϊκή νομοθεσία που αποσκοπούν στην εξασφάλιση ενός επιπέδου οδικής ασφάλειας και περιβαλλοντικής προστασίας ισοδύναμο στον μεγαλύτερο δυνατό βαθμό με το επίπεδο που προβλέπουν τα παραρτήματα IV και VI της οδηγίας 2007/46/ΕΚ. Αν υποτεθεί ότι οχήματα τα οποία παράγονται σε σειρές για τρίτες χώρες προκειμένου να τεθούν σε κυκλοφορία στις εγχώριες αγορές κατασκευάζονται σύμφωνα με την ισχύουσα τεχνική νομοθεσία στις αντίστοιχες χώρες προέλευσης ή προορισμού, είναι σκόπιμο να λαμβάνονται υπόψη οι εν λόγω απαιτήσεις, καθώς και οι εργασίες εν εξελίξει στο «Παγκόσμιο φόρουμ για την εναρμόνιση των κανονισμών οχημάτων (WP.29)» υπό την αιγίδα της Οικονομικής Επιτροπής των Ηνωμένων Εθνών για την Ευρώπη στη Γενεύη. Οι κατάλληλες πληροφορίες και η αναγκαία εμπειρογνωμοσύνη είναι διαθέσιμες προκειμένου να αποδειχθεί ότι οι εν λόγω απαιτήσεις θα μπορούσαν να διασφαλίσουν ένα επίπεδο οδικής ασφάλειας και περιβαλλοντικής προστασίας τουλάχιστον ισοδύναμο με το επίπεδο οδικής ασφάλειας και περιβαλλοντικής προστασίας που απαιτείται στην Ένωση. Είναι, ως εκ τούτου, σκόπιμο να θεωρηθούν ισοδύναμες μια σειρά απαιτήσεων οι οποίες ισχύουν σε τρίτες χώρες για τον σκοπό της επιμέρους έγκρισης. (6) Τα υποδείγματα των πιστοποιητικών που εκδίδονται από τις αρχές έγκρισης περιγράφονται στο παράρτημα VI της οδηγίας 2007/46/ΕΚ. Ωστόσο, αφορούν εγκρίσεις που χορηγούνται για έναν τύπο οχήματος και όχι εγκρίσεις που χορηγούνται για μεμονωμένα οχήματα. Για να διευκολύνεται η αμοιβαία αναγνώριση των εν λόγω επιμέρους εγκρίσεων που χορηγούνται βάσει του άρθρου 24 της οδηγίας αυτής, είναι σκόπιμο να παρέχεται το υπόδειγμα που πρέπει να χρησιμοποιηθεί για το πιστοποιητικό επιμέρους έγκρισης. (7) Στα κράτη μέλη ισχύουν τη στιγμή της έκδοσης του παρόντος κανονισμού εθνικά συστήματα έγκρισης για οχήματα τα οποία παράγονται σε μεγάλες σειρές και προορίζονταν αρχικά για ταξινόμηση σε τρίτες χώρες. Αυτά τα συστήματα έγκρισης μπορούν να συνεχίσουν να εφαρμόζονται. Σύμφωνα με το άρθρο 24 παράγραφος 6 της οδηγίας 2007/46/ΕΚ, η ισχύς τους περιορίζεται στην επικράτεια του κράτους μέλους που έχει χορηγήσει την έγκριση και τα άλλα κράτη μέλη μπορούν να απορρίψουν αυτές τις εγκρίσεις. (8) Είναι σκόπιμο, με στόχο τη διασφάλιση της ορθής λειτουργίας του συστήματος έγκρισης, να επικαιροποιηθούν τα παραρτήματα της οδηγίας 2007/46/ΕΚ, προκειμένου να καθορισθούν τεχνικές απαιτήσεις για οχήματα τα οποία πρόκειται να εγκριθούν βάσει της διαδικασίας επιμέρους έγκρισης. (9) Τα παραρτήματα IV και VI της οδηγίας 2007/46/ΕΚ θα πρέπει επομένως να τροποποιηθούν αναλόγως. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής για τα μηχανοκίνητα οχήματα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα IV και VI της οδηγίας 2007/46/ΕΚ τροποποιούνται σύμφωνα με το παράρτημα του παρόντος κανονισμού. Άρθρο 2 Οι απαιτήσεις του παρόντος κανονισμού ισχύουν με την επιφύλαξη των απαιτήσεων του άρθρου 24 της οδηγίας 2007/46/ΕΚ για επιμέρους εγκρίσεις, και ιδίως τη δυνατότητα για τα κράτη μέλη να χορηγούν επιμέρους εγκρίσεις υπό την προϋπόθεση ότι επιβάλλουν εναλλακτικές απαιτήσεις. Άρθρο 3 Ο παρών κανονισμός αρχίζει να ισχύει στις 26 Φεβρουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Φεβρουαρίου 2011.

[Source: multi_eurlex | Tokens: 5496]